དེ་ཡང་ཟླ་འདིའི་༢༢ཉིན་རྒྱལ་བའི་ཕོ་བྲང་དུ་བཙན་བྱོལ་བོད་གཞུང་གི་སྲི་ཞུ་བ་ལས་ཐོག་ཡོངས་ནས།༧གོང་ས་མཆོག་ལ་ཚེ་དཔག་མེད་དྭངས་མ་བཅུད་འདྲེན་གྱི་ཆོ་གའི་སྒོ་ནས་བརྟན་བཞུགས་རྒྱས་པ་བསྟར་འབུལ་ཞུ་སྐབས་བཀའ་སློབ་བསྩལ་དོན།དེ་རིང་འདིར་བོད་གཞུང་དགའ་ལྡན་ཕོ་བྲང་གི་སྲི་ཞུ་བ་རྣམ་པ་ཚོ་དང་སྲུང་མ་ཚོ་བཅས།ལྷ་མི་ཐུན་མོང་གི་ཐོག་ནས་རྟེན་འབྲེལ་བསྒྲིགས་པ་གནང་སྟེ།ཆོག་ག་དེ་ཡང་༸རྒྱལ་མཆོག་ལྔ་པ་ཆེན་པོས་མཛད་པའི་གསང་བ་རྒྱ་ཅན་ནང་གི་ཚེ་དཔག་མེད་དྭངས་མ་བཅུད་འདྲེན་དང་འབྲེལ་བའི་སྒོ་ནས།གཟིམ་ཆུང་དུ་ཚོགས་གསོག་སྔོན་དུ་སོང་བའི་ཐོག་ནས་བརྟན་བཞུགས་གནང་བ་རེད།གཟུངས་སྔགས་སྔོན་དུ་བསགས་ཏེ་གནད་སྨིན་ཚོགས་དང་སྒྲོལ་མའི་སྒོ་ནས་བརྟན་བཞུགས་འཚོག་སར་༧གོང་ས་ལྔ་པ་ཆེན་པོའི་སྐུ་བརྙན་འདིར་བརྟན་བཞུགས་གནང་བར་ཐུགས་རྗེ་ཆེ་ཞུ་རྒྱུ་ཡིན།གང་ཡིན་ཞེ་ན་དད་པ་དམ་ཚིག་གཡོ་བ་མེད་པ་ཞིག་ཡིན་དུས་རྟེན་འབྲེལ་གྱི་ནུས་པ་ཏན་ཏན་ཡོང་གི་རེད།འདི་ག་སྲི་ཞུ་བ་ཚོས་བཀའ་དྲིན་རྗེ་སུ་དྲན་པའི་ཐོག་ནས་གནོངས་བཤགས་བྱེད་རྒྱུ་དང་།གཙོ་བོ་སོ་སོ་བསམ་པ་རྣམ་དག་དང་ལྷག་བསམ་གཡོ་མེད་བྱེད་རྒྱུ་ཡིན་ཞེས་འདིར་དམ་བཅའ་ཞིག་བཀོད་འདུག་པས་ཞེ་དྲག་ཡག་པོ་རེད།